Mo go Jeremia 34:7, moporofeti o tlhalosa nako ya “fa mephato ya sesole ya kgosi ya Babelona e ne e tlhabana le Jerusalema le metse yotlhe ya Juda e e neng e setse, kgatlhanong le Lakishe le Aseka; gonne yone, metse e e sireletsegileng, ke yone e e neng ya sala mo metseng ya Juda.” Go lebega mokwadi wa lengwe la Makwalo a Lakishe le ene a tlhalosa ditiragalo tsone tseo. A re: “Re lebeletse go bona ditshupo tsa [molelo] tsa Lakishe . . . , ka gonne ga re kgone go bona Aseka.” Bakanoki ba bantsi ba dumela gore seno se bontsha gore Aseka e ne e gapilwe ke Bababelona mme Lakishe e ne e tlile go latela. Sengwe se se kgatlhang mo mokwalong ono ke go re o umaka “ditshupo tsa molelo.” Jeremia 6:1 le yone e umaka mokgwa oo o o neng o dirisiwa go fetisa melaetsa.